Document ID: /roh_data/filtered/fineweb-2-filterrobots_roh.jsonl.gz/60467

Cun 16 onns ha el dastgà diriger l’emprima giada in marsch tar la Societad da musica Trun. Suenter in pèr tacs perda el la survista.
Alura hai jau realisà l’emprima giada che diriger n’è betg uschè simpel sco quai ch’i vesa ora.
Questa emprima emprova na decurascheschan betg il giuven Corsin. Pauc pli tard fundescha el il Quartet instrumental da Trun ed in pèr onns pli tard il Cerchel musical da la Surselva.
Il dirigent è cleramain il schef
Oz è Corsin Tuor in dirigent renconuschì en la scena da brass naziunala ed internaziunala. El è schef-dirigent da la Bayerische Brass Band Akademie (3BA) ch’è dapi onns campiun da la Germania. Medemamain è el dirigent d'ina da las pli excellentas bands austriacas, la Fröschl Hall.
En Svizra ha el dirigì enfin la fin 2022 la Brass Band Berner Oberland, ina da las pli capablas brassbands da la Svizra tudestga cun la quala el ha gudagnà il 2022 ils Swiss Open Contest.
Jau pretend ch’i vegnan en emprovas ed han trenà. Jau na sun betg qua per trenar cun els, jau sun qua per far musica cun els.
Dapi 2009 è Corsin Tuor era docent da diriger en la scola auta dals arts da Berna.
Cumenzà ha tut en famiglia
Corsin Tuor è creschì si a Turn, qua ha era sia carriera musicala cumenzà. Gia da fitg giuven era el en la musica da giuvenils. Il plaschair per la musica instrumentala è vegnì sveglià en sia famiglia. Gia il bab Anton Tuor sunava en la musica e pli tard tut ses quatter fegls.
La sbrinzla per la passiun da brass è vegnida cun la ina platta da Black Dyke Mills Band ch’il padrin ha regalà. «Quella platta è ida di e notg.»
Avant da sa deditgar a la musica suonda Corsin Tuor la via da ses bab e far l’emprendissadi da chalger. El lavura in per onns sco chalger ortopedic e decida alura da studegiar musica al conservatori Lucerna ensemen cun sia dunna Jovita. Ses roms èn diriger ed sunar il eufonium. Suenter il studi è el durant 8 onns solo-eufonist tar la Brassband Bürgermusik Luzern.
Sper esser dirigent e musicist è Corsin Tuor era arranschader. Enfin oz ha el arranschà var 500 tocs e cumponì 9 tocs. Plinavant ha el registrà 20 discs cumpacts, tranter auter Classic Rock, Classic Cinema e trais discs Perlas Rumantschas.
Or da l'archiv
L'eufonist Corsin Tuor (a dretga) dal 1987